ลือกระฉ่อน! กลุ่มเดอะมอลล์เล็ง backdoor หุ้น PRECHA
กลุ่มเดอะมอลล์เตรียมนำศูนย์การค้า 5 แห่ง รวมมูลค่ากว่า 3 หมื่นลบ. เข้าตลาดหุ้น โดยคาดว่าจะเป็นการ backdoor หุ้น PRECHA งานนี้ถ้ามีการสวมธุรกิจเกิดขึ้นจริง มองว่าราคาหุ้น PRECHA จะพุ่งกระฉูดร่วม 10 เท่าตัว คนถือหุ้นอยู่มีเฮแน่ๆ
2 มิ.ย. 2558

กลุ่มเดอะมอลล์เตรียมนำศูนย์การค้า 5 แห่ง รวมมูลค่ากว่า 3 หมื่นลบ. เข้าตลาดหุ้น โดยคาดว่าจะเป็นการ backdoor หุ้น PRECHA งานนี้ถ้ามีการสวมธุรกิจเกิดขึ้นจริง มองว่าราคาหุ้น PRECHA จะพุ่งกระฉูดร่วม 10 เท่าตัว คนถือหุ้นอยู่มีเฮแน่ๆ
 
แหล่งข่าวรายหนึ่งเปิดเผยกับข่าวหุ้นออนไลน์ว่าได้เกิดกระแสข่าวลือว่า “กลุ่มเดอะมอลล์” ซึ่งทำธุรกิจค้าปลีกรายใหญ่ในประเทศไทยจะนำศูนย์การค้า 5 แห่งเข้าจดทะเบียนในตลาดหลักทรัพย์ ได้แก่ สาขารามคำแหง ,ท่าพระ ,งามวงศ์วาน ,บางแค และโคราช ซึ่งมีมูลรวมค่ากว่า 3 หมื่นล้านบาท
โดยคาดว่าทางกลุ่มเดอะมอลล์ ได้มีการเจรจาเพื่อทำการ backdoor บริษัทอสังหาริมทรัพย์ โดยแหล่งข่าวคาดว่าเป็นบริษัท ปรีชากรุ๊ป จำกัด (มหาชน) หรือ PRECHA ผู้ประกอบธุรกิจการพัฒนาอสังหาริมทรัพย์ เพื่ออยู่อาศัย
ทั้งนี้ คาดว่ากลุ่มเดอะมอลล์ จะซื้อหุ้นจากผู้ถือหุ้นใหญ่ของ PRECHA กว่า 60% หลังจากนั้นคาดว่าจะทำ Tender Offer ให้ได้หุ้น 100% หลังจากทำการ backdoor สำเร็จแล้วคาดว่าจะมีการเพิ่มทุนอีกกว่า 2,000 ล้านหุ้น เพื่อเปิดสาขาใหม่อีก 5 แห่ง สำหรับศูนย์การค้าระดับ Premium อย่าง สยามพารากอน ดิเอ็มโพเรี่ยม เอ็มควอเทียร์ นั้น คาดว่าอยู่ในระหว่างการพิจารณาว่าจะนำเข้าจดทะเบียนในตลาดหุ้น หรือจะเป็นการสวมสิทธิ์บริษัทอื่นต่อไป
 
อนึ่ง หากข่าวลือดังกล่าวเป็นจริง ราคาหุ้น PRECHA จะเปลี่ยนไปโดยสิ้นเชิง โดยคาดว่าราคาหุ้นจะเพิ่มขึ้นจากปัจจุบันเกือบ 10 เท่าตัว อีกทั้งหากมีการนำศูนย์การค้าระดับ Premium เข้ามาร่วมด้วยราคาหุ้น PRECHA จะเพิ่มขึ้นได้อีกมาก
 
ราคาปิดหุ้น PRECHA ปิดวันศุกร์ที่ผ่านมา (29 พ.ค.) อยู่ที่ 3.22 บาท บวก 0.16 บาท หรือ 5.23% สูงสุดที่ 3.24 บาท ต่ำสุดที่ 3.04 บาท มูลค่าซื้อขายที่ 59.59 ล้านบาท